Nóú gaan die Hilux-poppe dans | Maroela Media
Toyota het in September 2020 'n rekordmaand in terme van verkope gehad met 9 435 eenhede waarvan 4 252 'n Hilux was. Dis asemrowend as 'n mens die huidige ekonomiese klimaat in ag neem. En vandag het Toyota pas die nuwe Hilux aan die media bekendgestel. Ek dink die modder gaan nou éérs spat!
Die S- en SR-weergawes behou die oorspronklike voorkant en gaan ongedeerd voort. Die vorige SRX-model word as die Raider vervang. Glenn Crompton, vise-president van bemarking, sê dis omdat die SRX met tyd gevorder het tot op die Raider se vlak weens kliënte-aanvraag.
"Dit het 'n gaping in die Hilux-reeks teweeggebring vir 'n spesifikasie bó die Raider – en dit is wat die nuwe Legend-weergawe sal bied. Raider sal met sy chroomvoorkoms voortgaan, en Legend bied 'n kenmerkende nuwe voorkoms wat op die ontspannings-gebruiker gerig is," het Crompton gesê.
Die Raider, Legend en Legend RS- weergawes kry 'n magdom opknappings. Die 2.4 Raider kry vier halogeengloeilampe – die 2.8 Raider kry LED-ligte. Die Legend-weergawe kry 'n swart sierrooster en nuwe wielboë omhulsels en bufferintegrasie. Die Legend RS kry die RS-bykomstighedepakket – RS staan vir "Roller Shutter" en kry 'n elektroniese rolluik, 'n sportsrolstaaf, 'n rubber-gevoerde laaibak en 'n geassisteerde laaiklap met 'n stofverdedigingstelsel.
Die Legend-weergawe kry 'n unieke binneruim om sy status bó die ander modelle uit te beeld. Daar is nege kleure beskikbaar – waar vir die eerste keer in 'n Hilux, Attitude Black uitsluitlik vir Legend-modelle beskikbaar is. Wiele en bande is ook hersien. Die Raider-modelle keer terug na 'n 17" wiel met 'n 265/ 65/17-bande. Legend-modelle kry nuwe 18" sierwiele met 265/60/18-bande.
Dit bring ons mooi by die opknapping waaroor almal praat.
Die 2.8 GD-6 enjin is opgeknap om 150 kW en 500 Nm te bied. 500 Nm is slegs op die outo beskikbaar, en die handrat is beperk tot 420 Nm. Dié verhoging in verrigting is nie slegs 'n blikbreinopknapping nie, maar eerder 'n nuwe turbo, algemene spoor direkte brandstofinspuiting, hersiene blok en uitlaatspruitstuk, onder meer.
Die Legend 4×4 outo- model kry 'n balanseringstaaf in die enjin by wat NVH (Noise, Vibration & Harshness) verminder in die kajuit. Die 6-spoed outomatiese ratkas is gekalibreer om vroeër te sluit vir beter versnelling en om koel te bly, veral as mens sleep. Die 2.4 GD-6 4×4 modelle se sleepvoermoë is met 300 kg verbeter tot 3.5 ton, soos die 2.8 model.
Uiteindelik kry die Raider en Legend weergawes 'n nuwe 8"-raakskerminligtingstelsel met CarPlay en Android auto. Nóg 'n welkome opsie is TSS (Toyota Safety Sense) vir die eerste keer in 'n Hilux. TSS is beskikbaar op Legend 4×4- modelle en sluit in botsingwaarskuwing, baanhulp en aanpasbare spoedkontrole. Dit sluit aan by die ses lugsakke, EBD, remhulp, stabiliteitsbeheer, sleephulp en vastrapbeheer wat reeds beskikbaar was. Alle nuwe Toyotas word verkoop met Toyota Connect. Dit bied WiFi binne die voertuig en sluit 15Gb data gratis in.
Ons gaan volgende week bietjie tyd met die Hilux deurbring – maar sover ek kan sien is dit die eerste keer wat Toyota 'n ware mededinger het vir Ford se Wildtrak.
ENKELKAJUIT MODEL PRYS
XTRA-KAJUIT MODEL PRYS
DUBBELKAJUIT MODEL PRYS
Alle Hilux-modelle word deur 'n 3 jaar/ 100 000 km waarborg en 9 dienste diensplan gedek.
Ons sal ná volgende week 'n diepgaande bespreking gee oor hoe verskille voel vanuit die kajuit.
KTM 890 Adventure R bied meer
Ton Ou Yster Op Twee Aste.
Die laaste ordentlike Hilux, in my opinie, was die 6de generasie modelle (1998/99 tot 2004). Egte werksesels sonder fieterjasies. Daarna was dit egter net vel-metaal met plastiek buffers en frilletjies – teen heelwat hoër pryse.
Wonder hoeveel van die "nuwelinge" nog sal pronk oor 30 jaar, soos heelwat van die oues steeds doen.
Alles het altyd reg geloop. Het.
Baie geluk Toyota. Net jammer die Outo ratkas van 6 ratte is behou. Agtspoed sou die ding doen, maar nouja hul weet beter
Die ding werk so: "Ek het 'n 2012 Hilux, Hy doen als wat ek wil hè hy moet doen, nou nie 'n 4×4 nie maar ten minste 'n diff lock. Die ding is klaar betaal, en ja, ek sal glad nie omgee om een van die nuwe Hilux'es te besit nie, nie dat dit my nie bekoor is nie maar net eenvoudig dat ek nou 60 is en dink nie ek moet nou in 'n R600 000 "bracket" bakkie inspring en al my ou spaar geldjies (pensioen geldjies) gaan op blaas nie. Die bybel sè 'n ou mag nie begeer… Lees meer »
Ek was 2 jaar werksaam in Saudi, Toyotas is die enigste voertuie wat langtermyn betroubare diens lewer in die woestyn en goeie waarde hou die res beland redelik vinnig op n skrootwerf. Mense wat wat praat van ou yster op aste is skreeusnaaks ,kan net kantoorwerkers wees wat " high tech" skermpies en elektoniese" gadgets" gebruik as maatstaf gebruik om n voertuig te oordeel. Sterkte met daai ene